ארבעה בני אדם נהרגו בפיצוץ שאירע היום (ראשון) באוטובוס תיירים מדרום קוריאה במסוף טאבה בצד המצרי. על פי דיווח של סוכנות הידיעות אי-פי, ההרוגים הם שלושה תיירים ונהג האוטובוס המצרי. בפיצוץ נפצעו גם 13 תיירים בדרגות פציעה שונות. על פי הערכות מדובר בפיגוע, גורמי אבטחה באילת הורו להגביר את הכוננות באזור.
אמבולנסים וניידות טיפול נמרץ של מד"א היו בכוננות במסוף טאבה לקליטת נפגעים על מנת לטפל בהם ולפנות אותם לבית החולים יוספטל. אך לאחר שהובן כי ככל הנראה לא יפונו פצועים ממצרים לשטח ישראל, פונו הניידות מאזור הגבול והן יישארו בכוננות בשטח העיר אילת.
מנכ"ל מד"א, רמ"ג אלי בין מסר כי "מד"א ערוך להעניק כל סיוע שיידרש לנפגעי הפיגוע. "מד"א ממשיך לשמור על קשר עם משרד החוץ, צה"ל, גורמי הצלב האדום בארץ ובז'נבה ועם שאר הגורמים הרלוונטיים על מנת לסייע לנפגעים ככל שיידרש", אמר.
רשות שדות התעופה, האחראית על מסופי הגבול היבשתיים של ישראל, הודיעה כי מסוף טאבה נפתח מחדש למעבר ישראלים שמבקשים לחזור ארצה. מהרשות נמסר כי בסיני כמה עשרות ישראלים, וכי יש תיאום מלא עם המצרים לגבי חזרתם לאילת.
מושל מחוז דרום סיני, חאלד פודה, אמר כי בשלב זה לא ידועה סיבת הפיצוץ, ולמקום הוזנקו כוחות גדולים שחוקרים את האירוע. מקורות במצרים ציינו כי קיבלו מסר מישראל לפיו היא מוכנה לקלוט פצועים בבתי חולים בארץ, אם יהיה בכך צורך. במשטרת אילת אמרו כי מדובר בפיצוץ באוטובוס בצד המצרי של המסוף, ולא ידוע על נפגעים ישראלים. כוחות ביטחון רבים נמצאים במעבר במידה והמצרים יבקשו סיוע.
במגן דוד אדום סיפרו ש"נמסר למד"א מרחב נגב על פיצוץ שנשמע בצד המצרי סמוך למסוף טאבה". למקום הוזנקו אמבולנסים וניידות טיפול נמרץ של מד"א שערוכים לטפל ולפנות נפגעים במידת הצורך".